Title: Pràctica 1. Imprimir.
Course: Ofimàtica - Full de càlcul

Formateu i prepareu un full de càlcul per a imprimir-lo

Es tracta d'afegir els elements gràfics i de format a fi de preparar un full de càlcul per imprimir-lo. També haureu d'afegir-hi títols, llegendes, fontworks, etc., que millorin la presentació i la comprensió de les dades:

- Recupereu el fitxer clima.zip i deseu-lo en la vostra carpeta de treball. Descomprimiu-lo per obtenir el fitxer clima.ods.
- Poseu en marxa l'OpenOffice.org Calc i recupereu el fitxer clima.ods des de la vostra carpeta de treball.
- Observeu que, a la taula, apareixen marcades paraules dubtoses a l'ortografia. Definiu l'idioma correcte per al full i verifiqueu-ne l'ortografia.
  - Seleccioneu tot el full fent clic al selector de full
  - Demaneu Format | Cel·les.
  - Premeu la pestanya Tipus de lletra.
  - Desplegueu Llengua i escolliu Català.
  - Premeu el botó D'acord per tancar la finestra i que es facin efectius els canvis. Observeu que només queda marcada una paraula d'ortografia dubtosa.
  - Feu clic amb el botó secundari del ratolí sobre la paraula marcada com a dubtosa.
  - Corregiu-la fent clic a la paraula correcta del menú de context que haureu obtingut.
- Afegiu, amb un Fontwork, el títol Dades meteorològiques al full:
  - Situeu-vos a la cel·la A1 i, amb Insereix | Files, inseriu set files al principi del full.
  - Premeu l'eina Mostra les funcions de dibuix de la barra d'eines Estàndard i premeu l'eina Galeria Fontwork de la barra d'eines que us haurà aparegut.
  - Escolliu el model Preferit 16 de la finestra Galeria de Fontwork. El nom del model apareix si deixeu una estona el ratolí a sobre del model. Premeu el botó D'acord per inserir-lo.
  - Feu doble clic a sobre del objecte i escriviu Dades meteorològiques. Premeu, alhora, les tecles Majúscules + Fin i tot seguit premeu Supr.
  - Premeu la tecla Esc per acabar l'edició del títol.
  - Actuant sobre els controls del Fontwork (els quadrats de color verd) dimensioneu-lo perquè tingui, aproximadament, l'alçada de cinc fileres del full.
  - Traslladeu-lo, arrossegant-lo amb el ratolí, i situeu-lo a sobre de la taula de dades.
- Copieu el Fontwork i situeu-lo a sobre del gràfic de la dreta del full:
  - Premeu la tecla Ctrl i, sense deixar-la anar, feu clic a sobre del Fontwork que heu afegit. Sense deixar de prémer la tecla i el botó del ratolí, arrosegueu-lo cap a la zona superior del gràfic.
  - Deixeu anar el botó del ratolí i la tecla Ctrl. Observeu com s'ha copiat el Fontwork.
  - Desplaceu-lo i situeu-lo adequadament.
- Demaneu Fitxer | Visualització prèvia de la pàgina. Observeu que, si s'imprimeix el full, el gràfic apareixerà tallat i imprès entre dues pàgines. Modifiqueu la divisió en pàgines del full per resoldre aquest problema.
  - Tanqueu la visualització prèvia de la pàgina (premeu el botó Tanca la visualització prèvia) i demaneu Visualitza | Visualització prèvia del salt de pàgina.
  - Observeu que la divisòria de pàgina (la línia blava entre les columnes E i F) trepitja la part del gràfic.
  - Premeu en qualsevol cel·la de la columna E.
  - Demaneu Insereix | Salt manual | Salt de columna. Observeu la nova posició de la divisòria de les pàgines.
  - Demaneu Visualitza | Normal.
- Prepareu les pàgines i afegiu-hi una capçalera i un peu de pàgina:
  - Demaneu Fitxer | Visualització prèvia de la pàgina.
  - Premeu el botó Pàgina i, de la finestra que obtindreu, la pestanya Pàgina.
  - Activeu les caselles Horitzontal i Vertical de Alineament de la taula. Premeu el botó D'acord per observar el resultat.
  - Demaneu Edita | Capçaleres i peus de pàgina.
  - A la fitxa Capçalera:
    - Escriviu el vostre nom i cognoms a l'Àrea esquerra.
    - A l'Àrea dreta, inseriu la data (feu servir el botó Data).
  - A la fitxa Peu de pàgina:
    - Esborreu el contingut de Àrea central (feu servir la tecla d'esborrar o la tecla Supr)
    - Afegiu, a l'Àrea dreta, el text pàgina (seguit d'un espai en blanc) i inseriu-hi el número de pàgina (feu servir el botó Pàgina).
  - Premeu el botó D'acord perquè s'actualitzin els canvis. Observeu el resultat final que obtindríeu en imprimir el full.
- Tanqueu la visualització prèvia i deseu a la vostra carpeta de treball el resultat obtingut amb el nom clima2.